**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Højstensgård**  Uanmeldt tilsyn d. 13. november 2023  Anmeldt tilsyn d. 11. december 2023  Deadline for handleplan: d. 15. februar 2024 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i det enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelse samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis**  **Forord:**  Observationerne på det uanmeldte tilsyn præges af en god og tryg stemning, spændende aktiviteter og af engagerede børn med positive forventninger til de voksne. Personalet er nærværende i kontakten med børnene og formidler hele tiden børnenes udspil til hinanden og hjælper dem dermed til at forstå hinandens initiativer og hensigter. Personalet er nærværende og hjælper det enkelte barn med at kommunikere, hvad de ønsker, er interesserede i eller har brug for – det sker ved, at personalet sætter sig i øjenhøjde med børnene, har god øjenkontakt, giver kropslig understøttelse og smiler til børnene.  De voksne tilbyder børnene forskellige aktiviteter og lege med aktiv voksendeltagelse igennem hele dagen. Børnene er fordybede og engagerede i lege og aktiviteter, så der er en god og rolig stemning, samtidig med at der emmer af leg og liv. De voksne faciliterer varierede aktiviteter som sanglege, boldleg, farvelægning, perler, modellervoks, regellege, Lego-leg, fejning af legepladsen, gåture i skoven med mere. Der ses både fordybede lege i mindre grupper og lege, der kræver mange børn. Der ses relevante voksenstyrede aktiviteter med flere børn (eksempelvis sanglege i vuggestuen og ”Lille hund, der er nogen, der har taget dit kødben” i børnehaven), hvor personalet hele tiden er opmærksomme på børnenes initiativer og verbale og nonverbale kommunikation. Personalet justerer og faciliterer aktiviteterne med stor imødekommenhed og god fornemmelse for at forandre samt forlænge eller afkorte aktiviteterne efter børnenes behov.  Der observeres en god balance mellem vokseninitierede og børneinitierede aktiviteter, og børnene deltager fordybet og lystfuldt i aktiviteterne og legene, som præges af gensidig varme, respekt og nysgerrighed.  De voksne er opmærksomme på, viser forståelse for og sætter ord på børnenes følelser og perspektiver, og de er opmærksomme på børnenes udspil og signaler. Der ses ikke irettesættelser eller skæld ud, men udelukkende positive anvisninger til, hvad børnene kan gøre - på den måde støttes børnene igennem hele dagen i positive, hensigtsmæssige samspil med hinanden i et trygt læringsmiljø, hvor de guides med varme og smil, når de får brug for hjælp.  Der ses ikke ret mange eksempler på konflikter imellem børnene – dels fordi børnegruppen generelt er præget af gode legekompetencer, men også fordi personalet hjælper dem med at forstå hinandens udspil til kontakt.  Der er arbejdet med etablering af fysiske legezoner, hvor børnene kan aflæse, hvilke typer af leg, den fysiske indretning lægger op til – med foto og ord på væggene, med kasser med relevant legetøj, som er tilgængeligt for børnene, og med invitationer til forskellige typer af leg (regelleg, rolleleg, fysisk leg, konstruktionsleg mv.)  Der arbejdes med visualiseringer og konkreter i de pædagogiske aktiviteter - for eksempel sanglege med understøttelse af legetøj, billeder af legetøjet på kasserne på stuerne samt billeder af årstidsrelevant overtøj i garderoberne. Det bør overvejes at afholde vuggestuens samlinger med sanglege på gulvet, hvor børnene har mere bevægelsesfrihed.  Der lægges tydeligt vægt på pædagogisk kvalitet i hverdagens rutiner. Personalet giver sig god tid til at hjælpe børnene til selvhjulpenhed i garderobe og måltider, og de indgår i fordybede samtaler båret af varme og lydhørhed med de enkelte børn.  **Konklusion:**  På det pædagogiske tilsyn observeres et personale, der er lydhør og imødekommende i deres samspil med børnene. Børnene bliver imødekommet, understøttet og inviteret til gode varme samspil. De voksne hjælper desuden børnene i deres indbyrdes samspil med hinanden og med at sætte ord på børnenes faktiske følelser, og de bekræfter oplevelserne og kommunikerer med børnene ansigt-til-ansigt.  Der observeres generelt et personale, som indgår i og understøtter engagerede samtaler med børnene – med mange turtagninger, udvidelse af børnenes udspil og udsagn, øjenkontakt og kropskontakt, smil og fordybede samspil.  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  KIDS viser, at personalet tilbyder børnene relevante lege og aktiviteter med engagerede og aktivt deltagende voksne. Personalet tager dagen igennem relevante initiativer ift. børnenes interesser og alder. Børn og voksne er inddelt i både større og mindre grupper, og aktiviteterne bærer præg af engagement fra både børn og voksne. Der ses mange længerevarende, engagerede og uafbrudte samspil, lege og aktiviteter, som børnene finder interessante og meningsfulde. De voksne giver plads til og understøtter børnenes lege og aktiviteter på måder, der giver mulighed for at inddrage alle børn i børnefællesskabet, og de indretter og forandrer aktiviteterne i forhold til børnenes engagement og motivation.  Pædagogerne er imødekommende over for børnenes initiativer og følger deres engagement, og aktiviteterne giver mulighed for, at børnene kan få fordybede samtaler med en voksen, som de kender godt.  Aktiviteterne er varierede, gruppestørrelserne er velovervejede, voksenressourcerne er fordelt på børnegrupperne, og de voksne deltager aktivt sammen med børnene. De voksnes deltagelse i og rammesætning af aktiviteterne appellerer til børnene, så børnene ønsker at deltage i det, de inviteres til af de voksne.  **Socio-emotionel udvikling:**  I arbejdet med børnenes socio-emotionelle udvikling ses, at personalet rummer og accepterer børnenes følelser og sætter ord på disse. Børnenes perspektiver og følelser imødekommes, og børnene understøttes i at give udtryk for deres egne oplevelser. De voksne indgår i positiv ansigt-til-ansigt-kontakt med det enkelte barn om dets oplevelser og om fælles oplevelser, indre tilstande og følelser. De er gennem hele dagen sammen med børnene om det fælles tredje og deler oplevelserne med børnene. De voksne er opmærksomme på børnenes indbyrdes relationer og hjælper alle børnene med at blive inddraget i det sociale fællesskab.  **Demokrati og deltagelse:**  Børnene indgår i lege og aktiviteter med stor lyst og interesse, og de voksne observeres at tage relevante initiativer til leg og aktivitet. De voksne lytter til børnenes verbale og nonverbale udtryk for deres oplevelser i de vokseninitierede aktiviteter og lader dem få indflydelse på aktiviteterne. Børnenes udsagn bliver lyttet til og taget alvorligt.  **Delkonklusion:**  Observationerne foretaget på det uanmeldte tilsyn viser en score i KIDS, der i forhold til både **leg og aktivitet**, **socio-emotionel udvikling** og **demokrati og deltagelse** viser **god kvalitet.** |
| **Pædagogandel**  Ledelsen oplyser på det anmeldte tilsyn, at den aktuelle pædagogandel er 73% og dermed lever op til den fastsatte pædagogandel på mindst 72,5%. |
| **Sygefravær**  Dataindsamling: Data fra kommunens HR-statistik (Fravær - Måltal) Opgørelse fra 1. november 2022 -31. oktober 2023.  I perioden har Børnehuset Højstensgård et gennemsnitligt sygefravær på 28,7 dage pr. fuldtidsmedarbejder, og børnehuset ligger dermed over sit måltal på max. 18,4 sygedage. pr. medarbejder om året.  Servicetabet er i nuværende periode 1,8 hvilket betyder, at der i gennemsnit er 1,8 medarbejdere sygemeldt om dagen.  Delkonklusion: Sygefraværet i Børnehuset Højstensgård er omtrent det samme som i hele 2022, og det ligger højere end institutionens måltal. Derfor er der fortsat brug for et ledelsesmæssigt fokus på at nedbringe sygefraværet.  Ledelsen oplyser, at der er arbejdet kontinuerligt med nedbringelse af sygefraværet ved, at det er et fast punkt på dagsordenen på MED-møderne, og ved at fraværspolitikken følges nøje.  Ledelsen oplyser, at det faste personale kommer stabilt på arbejde, mens der har været en del sygdom hos vikarer, som ikke længere er i huset. Der har endvidere været noget langtidssygdom, som nu er afsluttet. Ledelsen oplyser, at sygefraværet er faldet over tid.  Under sygefraværet har ledelsen sikret, at faste medarbejdere har været fordelt på stuerne, så der har været kendte voksne på alle stuer for børnene.  Ledelsen oplyser endvidere, at der er tildelt nogle timer, som er lagt ind som ekstra ressourcer, samt nogle støttetimer – også disse er besat af medarbejdere, som børnene kendte i forvejen for at sikre stabilitet på stuerne. |
| **Personaleomsætning**  Dataindsamling: Data fra kommunens HR-statistik (Personaleomsætning) Opgørelse fra 1. november 2022 – 31. oktober 2023.  Data viser, at personaleomsætningen for perioden er 48,8 %, hvor 10 har fratrådt sin stilling og 5 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ høj personaleomsætning for perioden. Der bør fortsat være opmærksomhed på at skabe kontinuitet for børnegruppen og bl.a. understøtte, at der er fast pædagogisk personale på alle stuer.  Ledelsen oplyser, at personaleomsætningen er udtryk for skift i vikarer som beskrevet under sygefraværet, men at det faste personale har været stabilt. Kun en fast medarbejder har opsagt sin stilling i perioden.  Personalet oplyser, at der har været stabilitet i den faste personalegruppe, og at sygefraværet og personaleomsætningen kan se voldsomt ud på papiret, men ikke har føltes sådan i praksis.  Personalet giver udtryk for, at de udfordres af svære arbejdsopgaver, men har et godt psykisk arbejdsmiljø og gode samarbejdsrelationer i personalegruppen. |
| **Pædagogisk læreplan**  ”Handleplan for læringsmiljøet” indarbejdes i arbejdet med den pædagogiske læreplan, således at punkterne i handleplanen bliver tænkt sammen med evalueringen og det fremadrettede arbejde i Højstensgård. Justeringen og evalueringen af læreplanen skal tænkes som en kontinuerlig proces, som med udgangspunkt i opsamlingen af løbende erfaringer giver anledning til en løbende justering af fremadrettet pædagogisk praksis. |
| **Handleplan for læringsmiljøet**  På det anmeldte tilsynsmøde bliver tilsynsførende, lederen og MED-udvalget enige om, hvad handleplanen for årets tilsyn skal fokuseres omkring.   * Fortsat fokus på nedbringelse af sygefravær og personaleomsætning * Opdeling i mindre grupper med fokus på at facilitere, udvide og udfordre børns lege, så også børn i udsatte positioner hjælpes til udvidede deltagelsesmuligheder. |